b'\n_START_ARTICLE_\nDragutin Rakovec\n_START_PARAGRAPH_\nDragutin Rakovec (Rakovac) (Vugrovec, 1. studenog 1813. \xe2\x80\x93 Zagreb, 22. studenog 1854.) bio je hrvatski knji\xc5\xbeevnik, prevoditelj, publicist i javni djelatnik. Studij filozofije i prava zavr\xc5\xa1io 1831. u Zagrebu. Od 1831. bio je zaposlen kod Banskog stola i u odvjetni\xc4\x8dkoj pisarnici. Suradnik Ljudevita Gaja i urednik Novina horvatzkih (1835.\xe2\x80\x9342.), a s Ljudevitom Vukotinovi\xc4\x87em i Stankom Vrazom osniva\xc4\x8d i urednik Kola (1842). Od 1841. bio je tajnik Gospodarskog dru\xc5\xa1tva i urednik nekoliko njegovih izdanja te Koledara za puk (1847.\xe2\x80\x9350). Njegovom je zaslugom izlazio Gospodarski list, na \xc4\x8delu kojeg je bio 1841.\xe2\x80\x9350. Bio je i prvi kustos Narodnog muzeja (1846). Mladena\xc4\x8dka knji\xc5\xbeevna djela pisao je, prevodio i adaptirao u kajkavskom narje\xc4\x8dju (Th. K\xc3\xb6rner i dr.), a tiskana mu je prilagodba monodrame A. Kotzebuea Stari mlado\xc5\xbeenja i ko\xc5\xa1arice (1832). Jedino je sa\xc4\x8duvano izvorno dramsko djelo dramska pjesma Duh (1832.), a igrokaz Veronika od Desini\xc4\x87a, zapo\xc4\x8det 1831., danas je poznat samo po naslovu. Kao \xc5\xa1tokavski pjesnik javio se 1835. u prvom broju Danice ilirskom domoljubnom, a poslije i ljubavnom lirikom (Sila ljubavi, 1837., i dr.), programatski nazna\xc4\x8div\xc5\xa1i romanti\xc4\x8dki neopetrarkizam i predhode\xc4\x87i Vrazu. Prema slova\xc4\x8dkom predlo\xc5\xbeku sro\xc4\x8dio je pjesmu Duh slavjanski, iz koje su tri kitice postale himnom "Druge" Jugoslavije (Hej, Slaveni). S Vukotinovi\xc4\x87em je izdao prvu hrvatsku antologiju domoljubnog pjesni\xc4\x8dtva Pjesmarica: pjesme domorodne (1842). U politi\xc4\x8dkom spisu Mali katekizam za velike ljude (1842.) brani dostojanstvo hrvatskog jezika i pravo na hrvatsku nacionalnu samobitnost prema ma\xc4\x91arskom posezanju. Posmrtno mu je tiskana memoarska proza Dnevnik (1922.), va\xc5\xbena za povijest hrvatskog preporoda._NEWLINE_Preminuo je u Zagrebu 1854. godine.'